Sant Roc aconsegueix el seu quart primer premi d’Especial en cinc anys mentres que Dos de Maig triomfa en Infantil
16/03/2015

# Sant Roc aconsegueix el seu quart primer premi d’Especial en cinc anys mentres que Dos de Maig triomfa en Infantil

[![-	Fallers de Sant Roc posen davant del seu monument](/images/noticias/2015/03/primer-premio-fallas.jpg)](/images/noticias/2015/03/primer-premio-fallas.jpg)

16.03.2015

Sant Roc va tornar a fer-ho. En un any molt complicat i competit Sant Roc va aconseguir plantar novament un monument guanyador en Categoria Especial i d’esta manera continua acumulant primers premis amb una ratxa de quatre en els últims cinc anys. Per la seua banda la Comissió de Dos de Maig torna a la competició plantant la millor Falla Infantil de Paterna i aconseguint un segon premi per al seu monument gran.

Sobre les 14.30 hores l’alcaldessa de Paterna, Elena Martínez, feia pública la decisió del jurat, que este matí ha visitat els 19 monuments que en tres categories distintes participaven en els premis de Junta Local Fallera. “Vos felicite a tots perquè enguany hi ha molt bons monuments fallers en els nostres carrers i places, heu fet un gran treball i podeu sentir-vos satisfets”, indicava l’alcaldessa abans de llegir als premis.

Amb un monument que arreplega l’essència d’Orient i que porta per lema “l’emperadriu del Sol”, Sant Roc tornava a donar amb la fórmula del triomf, com ja ho va fer en 2011, 2012 i 2014. Han canviat d’artista però han aconseguit repetir l’èxit. Els fallers d’esta comissió s’han fos en abraços, crits, confusió i una tremenda algaravia en què ha sigut mantejat el president, Ernesto Sancho, que des que va prendre les regnes de la Comissió fa sis anys ha fet història amb la seua comissió. “El mèrit no és meu, és de tots, som una Falla molt treballadora i hem plantat este monument amb l’objectiu de guanyar el primer premi”, indicava Ernesto Sancho, exultant, que cavallerós reconeixia: “enguany era el més difícil, hi havia molta competència i cal reconéixer que Dos de Maig i Campament han plantat molt bones falles”. La Fallera Major, Estefanía Bueno, es mostrava també molt emocionada: “ja quan vam arreplegar el monument es queien les llàgrimes perquè és una falla molt bonica, i amb el primer premi es reconeix el gran esforç que s’ha fet durant tot l’any”. L’alcaldessa de Paterna, Elena Martínez, s’ha acostat a la Comissió de Sant Roc per a felicitar in situ als guanyadors per “aquest tros de de monument que heu plantat”.

En Categoria Especial Dos de Maig ha obtingut un meritori segon premi i el Primer Premi d’Enginy i Gràcia, mentres que Campament ha completat el podi de secció Especial amb el tercer lloc. En secció primera el triomf ha sigut per a Crist de la Fe, mentres que en secció segona ha sigut l’Amistat la comissió guanyadora.

Respecte a les Falles Infantils, el primer premi de Secció Especial se’n va a Alborgi de la mà de la comissió Dos de Maig. El seu president, Paco Núñez, es mostrava “molt satisfet del treball que ha fet esta comissió que s’ha materialitzat en el primer premi d’Infantil, Ninot Indultat i també pel segon premi del monument gran que ha obtingut el primer premi d’Enginy i Gràcia”, indicava. Jacinto Benavente Alborgí i Campament han aconseguit el segon i tercer lloc en Categoria Especial de Falla Infantil, sent Jacinto Benavente qui ha guanyat el primer premi d’Enginy i Gràcia. Pel que fa a Secció Primera el triomf ha sigut per a Vicente Mortes i en secció segona per a Falla Benicarló.

Respecte a la resta de premis, Campament ha obtingut el primer premi en la categoria d’il•luminació de carrers, mentres que Marià Benlliure ha sumat el primer premi de Llibret de Falla, tant el premi que entrega Junta Local Fallera com l’atorgat per l’Ajuntament i Sant Roc ha guanyat el primer premi de Carrers Guarnits. Finalment el primer premi de crítica local ha sigut per a la comissió Marià Benlliure, mentres que el premi de la Federació d’Interpenyes a la crítica relacionada amb la ‘Cultura del Foc’ ha sigut per a la Comissió Plaça Porta del Sol de La Canyada.